
· REPUBLIKA HRVATSKA

· DUBROVAČKO-NERETVANSKA ŽUPANIJA 

   GRAD OPUZEN
· Gradsko vijeće
KLASA: 021-05/21-01/21
URBROJ: 2117-11/2-23-2
Opuzen, 05. lipnja 2023. godine

· Z  A  P  I  S  N  I  K 

· sa 21. sjednice Gradskog vijeća Grada Opuzena

· održane dana 05. lipnja 2023. godine (ponedjeljak) s početkom u 1705 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Katarina Barišić, Majda Bartulović, Mario Bjeliš, Mihovil Bjeliš, Mario Dropulić, Ivan Glasović, Kata Glasović, Stana Kiridžija, Slavomir Prović, Kristijan Soče, Jure Stanić, Tomislav Šimović i Mladen Šiljeg
Ostali: 

Pročelnica Jedinstvenog upravnog odjela Ivona Topić Ćerlek
Zapisničar Andrija Zonjić
Predsjedavajući Jure Stanić je pozdravio nazočne i konstatirao da je nazočno svih 13 vijećnika. Uvodno rekao da je sazvao hitnu sjednicu zbog svoje bolesti i hitnog odlaska na liječenje, što je obrazložio u pozivu.
Pročelnica Ivona Topić Ćerlek je izvijestila predsjedavajućeg da je zamoljena od gradonačelnika da obavijesti predsjednika da neće nazočiti na sjednici, jer je od predsjedavajućeg zatražio potpisan poziv za sjednicu do početka iste, što nije napravljeno.
Predsjedavajući nije prihvatio obrazloženje pročelnice te dodao kako će se o ponašanju gradonačelnika imati štošta još za reći. Upitao se da li činjenica da nije potpisao poziv za sjednicu ujedno znači da nijedna dosadašnja sjednica nije bila legalna, jer nikada do sada nije potpisivao pozive za sjednice. Otvorio je raspravu po dnevnom redu predloženom u pozivu i to počevši od točke 3. Utvrdivanje činjenice podnošenja ostavke na dužnost predsjednika Gradskog vijeća Grada Opuzena i 4. lzbor predsjednika Gradskog vijeća Grada Opuzena, uz obrazloženje da prve dvije predložene točke nemaju poveznicu s činom podnošenja njegove ostavke, na što ga je upozorio gradonačelnik. Pitao je vijećnike da li prihvaćaju da se dnevni red dopuni točkom u kojoj bi obrazložio razloge za svoju ostavku.
Vijećnik Slavomir Prović je rekao kako je za obrazloženje predsjednika, dovoljna i prva točka dnevnog reda, u sklopu koje može obrazložiti svoju ostavku.
Predsjedavajući je rekao kako kod podnošenja neopozive ostavke o istom nema rasprave; Zato je i pitao vijećnike da li prihvaćaju da se dnevni red dopuni točkom 1. Izvješće o podnošenju ostavke na dužnost predsjednika Gradskog vijeća Grada Opuzena. Dao je na glasovanje

Dnevni red

1. Izvješće predsjednika o podnošenju ostavke na dužnost predsjednika Gradskog vijeća Grada Opuzena
2. Utvrdivanje činjenice podnošenja ostavke na dužnost predsjednika Gradskog vijeća Grada Opuzena
3. lzbor predsjednika Gradskog vijeća Grada Opuzena

Nakon provedenog glasovanja konstatirao je da je većinom glasova, sa 8 glasova „ZA“ i 1 „SUZDRŽANIM (vijećnik Mario Dropulić) i 4 „PROTIV“ (vijećnici Mihovil Bjeliš, Ivan Glasović, Kata Glasović i Tomislav Šimović) usvojen predloženi dnevni red.

Ad.1. Izvješće predsjednika o podnošenju ostavke na dužnost predsjednika Gradskog vijeća Grada Opuzena

Predsjedavajući je uvodno rekao kako je svim vijećnicima dostavljen tekst njegove ostavke na dužnost predsjednika vijeća i kako je u njoj naveden samo jedan od razloga, a koji bi bio dostatan za svaku moralnu osobu. Kao razlog navedeno je ignoriranje od strane Ministarstva poljoprivrede i ministrice Marije Vučković i njenih potčinjenih. Uputio je 5 dopisa ministarstvu od kojih dva uopće nisu poslana iz Grada, iako je to tražio, što nikako nije dobro. Pita se zašto ga Grad nije zaštitio. Kasnije je neslužbeno saznao da je gradonačelnik u međuvremenu razgovarao sa ministricom. Smatra da se od istine ne treba bježati i uvijek se rukovodio tim načelom. Pitao je gradonačelnika zašto je Gradsko vijeće ostalo bez većine s kojom je započelo mandat, što je on ignorirao, kao i današnju sjednicu Gradskog vijeća, navodno zbog toga što poziv za sjednicu nije bio potpisan. Čudno je da gradonačelnik ne priznaje sjednicu radi toga što predsjednik nije potpisao poziv, jer do sada nijednog nije potpisao; To bi onda značilo da su i sve dosadašnje sjednice nelegalne. Sada smo došli u situaciju da netko vodi Grad a da on kao predsjednik Vijeća nema pojma o tome što se dešava u Gradu. To smatra da nije normalno. Nadalje, odavno je kupljena PIK-ova zgrada i ništa dalje nije napravljeno. Ima još dosta stvari s kojima se ne slaže. 
Prije nego je prvi put podnio ostavku razgovarao je s gradonačelnikom i sugerirao mu da prvi potpredsjednik Vijeća Tomislav Šimović preuzme dužnost predsjednika i rekao kako neće praviti nikakve probleme u radu vijeća i da će podržati sve razumne prijedloge, osim kada je riječ o poljoprivrednom zemljištu; Kada ta tema bude na dnevnom redu reći će ono što smatra ispravnim. Međutim, i taj je prijedlog ignoriran. Od dana podnošenja prve ostavke 28. ožujka pa sve do 13. svibnja nije dobivao nikakve informacije da bi tog dana putem pošte dobio odgovor kako njegova ostavka nije pravovaljana. Istovremeno je dobio i zahtjev Kluba HDZ/HSLS za sazivane hitne sjednice, koji je u međeuvremenu podnešen. Pošto je isticao rok od 90 dana u kojima se mora sazvati sjednica Vijeća, sazvao je sjednicu koja je održana 15. svibnja. Pita se da li je gradonačelnik obmanuo vijećnike tvrdeći da sazvana sjednica nije legalna, a istovremeno ga pozivao da potpiše poziv za sjednicu.
Vijećnik Tomislav Šimović je rekao kako nije imao saznanja o spomenutom razgovoru između predsjednika vijeća i gradonačelnika, a u kojem je predsjednik predlagao gradonačelniku da kao prvi potpredsjednik preuzme predsjedanje vijećem.

Predsjednik Jure Stanić je nastavio i rekao kako mu je gradonačelnik poslao poruku u kojoj ga poziva da potpiše poziv za sjednicu; Nije želio prihvatiti takav način komunikacije, za koju smatra da nije primjerena, već direktnu komunikaciju na dobrobit svih građana. Zahtjev za sazivanje sjednice dobio je 31. svibnja u večernjim satima. Sjednice gradskog vijeća ne sazivaju se na način kako to radi gradonačelnik, putem medija, već za to postoji utvrđena procedura. Još je jednom ponovio i prisegnuo kako je o svojoj nakani iscrpno izvijestio gradonačelnika, koji je o tome trebao izvijestiti potpredsjednike. Time mu je dao vrlo ozbiljno upozorenje; I što je gradonačelnik napravio – ništa. Takav način postupanja ne može prihvatiti. Rekao je kako ne želi više maltretirati vijećnike, jer, činjenice su jasne; Podnio je ostavku i obrazložio je. U obrazloženju je spominjao neke stvari koje se dešavaju u posljednje vrijeme i koje nisu dobre, iako je u prethodne dvije godine bilo i mnogo dobrih stvari.
Vijećnik Ivan Glasović je rekao kako je vladajuća koalicija funkcionirala dobro u protekle dvije godine te kako je postojao dogovor da predsjedavajućeg nakon dvije godine obnašanja te dužnosti zamjeni vijećnik MOST-a. Ne zna zbog čega se stalno inzistira na spominjanju MOST-a, iako je istina da su u vrijeme izbora bili na njihovoj platformi; Istinski smo nezavisni vijećnici koji rade u interesu Opuzena. Pitao je treba li Povjerenstvo za izbor i imenovanja zaprimiti njegovu ostavku kao i kandidature na novog predsjednika.
Predsjednik Jure Stanić je ponovio kako je gradonačelniku predložio da prvi potpredsjednik Tomislav Šimović preuzme predsjedanje vijećem, međutim gradonačelnik po tom pitanju nije ništa napravio. Rekao je kako osobno nema ništa protiv vijećnika MOST-a samo se pita zašto nezavisni kandidat za gradonačelnika svojata vijećnike MOST-a i zašto je naprasno prekinuo svaku komunikaciju s njim. Ovo je već druga sjednica gradskog vijeća na kojoj se gradonačelnik nije pojavio.
Vijećnik Mladen Šiljeg je rekao kako smatra da je predsjedavajući Jure Stanić u prethodne dvije godine korektno i u granicama tolerancije vodio sjednice Vijeća, na čemu mu zahvaljuje. Ne zna otkud nervoza vijećnika MOST-a ako se dobro zna da se određeni poslovi rade iz Sisačko-moslovačke županije.

Vijećnik Kristijan Soče podsjetio je kako je zaželio sreću u radu vladajućoj koaliciji na početku ovog saziva Vijeća. Ali da se nešto definitivno događa u Opuzenu vidi se već duže vrijeme, posebno po nedolascima gradonačelnika na sjednice Vijeća. Članak objavljen 29. svibnja na portalu južno.hr je samo dno dna, a riječi koje gradonačelnik upotrebljava prava sramota. Može i druga strana jednako tako postupati, ali… Koalicija HDZ/HSLS je nakon izbora prihvatila volju naroda i do sada bila konstruktivna oporba. Smatra da je jedina osoba koja je izazvala krizu vlasti sam gradonačelnik.
Vijećnica Katarina Barišić je rekla kako je gradonačelnik Ivan Mataga bio nositelj liste MOST-a te kako joj nije jasno zašto se sada izbjegava to jasno reći.

Vijećnik Ivan Glasović je rekao kako im je MOST u trenutku izbora pružio potrebnu logističku potporu te ponovio kako je četvero vijećnika u gradskom vijeću potpuno neovisno u svojim odlukama.

Ad. Utvrdivanje činjenice podnošenja ostavke na dužnost predsjednika Gradskog vijeća Grada Opuzena
Nakon obrazloženja ostavke i izvješća o svom radu predsjednik Jure Stanić prepustio je nastavak vođenja sjednice potpredsjedniku Slavomiru Proviću.
Potpredsjednik Slavomir Prović je pozdravio nazočne te se zahvalio dosadašnjem predsjedniku na obnašanju dužnosti te uloženom trudu. Iako se sa gosp. Stanićem nikada nije politički slagao, prednost i vrlina demokratskog sustava je u tome da se u demokratskoj raspravi iznesu argumenti, što je on omogućavao u svom vođenju sjednica. Podsjetio je vijećnike da se o ostavci ne glasuje već se ista samo prima k znanju te konstatirao da je Gradsko vijeće usvojilo

ZAKLJUČAK

o utvrđivanju činjenice podnošenja ostavke

na dužnost predsjednika Gradskog vijeća Grada Opuzena

1. Utvrđuje se da je Jure Stanić podnio ostavku na dužnost predsjednika Gradskog vijeća Grada Opuzena dana 18. svibnja 2023. godine.

2. Prava na temelju obavljanja dužnosti predsjednika Gradskog vijeća Grada Opuzena imenovanom prestaju danom 05. lipnja 2023. godine.

3. Ovaj Zaključak objavit će se u “Službenom glasniku” Grada Opuzena.
Ad.3. lzbor predsjednika Gradskog vijeća Grada Opuzena

Predsjedavajući Slavomir Prović podsjetio je kako se za predsjednika gradskog vijeća može kandidirati svaki od vijećnika te da su ovlašteni predlagatelji Povjerenstvo za izbor i imenovanja kao i najmanje 1/3 članova Gradskog vijeća. Otvorio je raspravu.

Vijećnica Majda Bartulović predala je predsjedavajućem pisani prijedlog Kluba vijećnika HDZ/HSLS.

Predsjedavajući je pročitao prijedlog da se za predsjednika Gradskog vijeća izabere Kristijan Soče. Dao je prijedlog na glasovanje. 
Nakon provedenog glasovanja konstatirao da je većinom glasova, sa 7 glasova „ZA“ i 6 „SUZDRŽANIH“ (vijećnici Mihovil Bjeliš, Ivan Glasović, Kata Glasović, Stana Kiridžija, Jure Stanić i Tomislav Šimović) za predsjednika Gradskog vijeća Grada Opuzena izabran Kristijan Soče. Tekst Rješenja objavit će se u “Službenom glasniku Grada Opuzena” i na službenoj web stranici Grada Opuzena.
Novoizabrani predsjednik Gradskog vijeća zahvalio se vijećnicima na povjerenju te obećao raditi sve s ciljem da Grad Opuzen ide naprijed, bez obzira na stranačke razlike.

Predsjedavajući je zaključio sjednicu u 1811 sati.
  Zapisničar
                     Andrija Zonjić









                    Predsjednik







                             Kristijan Soče

